Átta meðlimir í lögreglunni á Akranesi og í Borgarnesi hafa sagt sig úr óeirðasveit lögreglunnar en þegar þessi frétt er skrifuð höfðu alls 35 lögreglumenn sagt sig úr henni yfir allt landið . Er þetta gert í mótmælaskyni við niðurstöður gerðardóms um launakjör lögreglumanna . Það voru lögreglumenn í Eyjafirði sem riðu á vaðið síðastliðið mánudagskvöld og sendu frá sér tilkynningu þar sem segir meðal annars að meðlimir í óeirðaflokknum ættu að fá veru sína þar metna til launa enda um sérhæft og verulega erfitt hlutverk að ræða , sem krefjist sérstakrar þjálfunar og atgerfis . Hins vegar sé enn gert ráð fyrir að þeim störfum sé sinnt á venjulegum launatöxtum , sem sé enn eitt dæmið um þá láglaunastefnu sem ríkið hafi rekið gagnvart lögreglumönnum , sem ekki hafi verkfallsvopnið til að beita í kjarabaráttu sinni .